M. Kuruc, poslanec: (2007-10-25):
Hneď v úvode chcem predniesť procedurálny návrh a to prosím vyňať na osobitné hlasovanie zo spoločnej správy body 2, 4 a 7. Ide o pripomienky a návrhy, ktoré schválil výbor pre verejnú správu a regionálny rozvoj, ale ktoré gestorský výbor neodporúča schváliť. Som však presvedčený, že by sme mali ponechať pôvodnú úpravu zákona. Ide o pripomienky, ktoré sú uvedené v spoločnej správe ako body: Bod 2 spoločnej správy v článku I, bod 34 v § 30 ods. 1 ponechať slová: „a dočasné parkovanie motorového vozidla na vyhradenom priestore verejného priestranstva“. V záujme ponechania možnosti pre obce vyberať miestnu daň za dočasné parkovanie navrhujem ponechať doterajšiu úpravu. Bod 4 spoločnej správy v článku I bod 38 v § 34 a) sa vypúšťa odsek: „Obec vyrubí daň platobným výmerom. Vyrubená daň je splatná do 15 dní odo dňa nadobudnutia právoplatnosti platobného výmeru. V prípade splátok dane je daň splatná v lehotách určených obcou.“ A bod 7 spoločnej správy, ktorý znie: V článku I bod 50 v § 64a sa vypúšťa ods. 2. „Obec vyrubí daň platobným výmerom. Vyrubená daň je splatná do 15 dní odo dňa nadobudnutia právoplatnosti platobného výmeru. V prípade splátok dane je daň splatná v lehotách určených obcou.“ K bodom 4 a 7 spoločnej správy by som rád povedal nasledujúce. V zmysle zákonnej úpravy, platnej v súčasnosti, správca dane môže vo všeobecne záväznom nariadení sám určiť spôsob vyberania dane, t. j. sám rozhoduje o tom, či chce daň vyrubiť platobným výmerom alebo si zvolí inú formu vyberania dane. Takže si myslím, že táto navrhovaná právna úprava je úplne zbytočná. Pri dani za užívanie verejného priestranstva ide veľmi často o jednorazové a krátkodobé užívanie verejného priestranstva. Napríklad pri kultúrnych podujatiach, ambulantných predajoch a podobne, pričom daň, ktorú má daňovník zaplatiť, je pomerne nízka, pričom náklady na vystavenie platobného výmeru a na poštovné sú často vyššie ako vyrubená daň. Pri dani za vjazd a zotrvanie motorového vozidla v historickej časti mesta je podobná situácia. Veľmi často ide len o jednorazový vjazd. Napríklad občan s trvalým bydliskom v historickej časti mesta si chce dať doviezť nábytok. Ako občan, fyzická osoba má na vjazd do historickej časti mesta podľa všeobecne záväzného nariadenia napríklad v mestskej časti Bratislava – Staré mesto o miestnych daniach určenú sadzbu 10 Sk na jeden deň. V súčasnosti túto daň zaplatí v pokladni miestneho úradu a na základe potvrdenky pokladne dostane na počkanie povolenie k vjazdu. Podľa novej právnej úpravy v zmysle návrhu novely zákona správca dane na tých 10 Sk, prípadne 150 Sk pre ostatné subjekty, bude musieť vystaviť platobný výmer, doručiť ho daňovníkovi v zmysle zákona o správe daní a poplatkov doporučene do vlastných rúk a čakať 15 dní odo dňa nadobudnutia právoplatnosti platobného výmeru, či to daňovník zaplatí. Samozrejme, povolenie sa mu musí vydať vopred, pretože daňovú povinnosť stačí oznámiť najneskôr v deň vjazdu do historickej časti mesta. Ak daňovník daň nezaplatí, správca dane mu pošle výzvu na zaplatenie, prípadne to môže začať exekučne vymáhať. Môže vzniknúť situácia, že keď to niekto nezaplatí, tak náklady na súdy a exekúcie budú vyššie ako daňová povinnosť. Od začiatku tohto procesu si však na vystavovanie platobných výmerov, výziev a ďalších rozhodnutí bude musieť zaobstarať príslušný softvér. Som presvedčený, že vo viacerých mestách túto daň vyberá poverená osoba na mieste pred vjazdom do historickej časti mesta, dokonca aj od turistov. Vystavenie platobného výmeru s 15-dňovou splatnosťou odo dňa právoplatnosti platobného výmeru v tomto prípade by zrejme bolo nielen zložité, ale aj neúčelné. Na základe uvedeného navrhujem pri týchto miestnych daniach ponechať pôvodnú úpravu zákona, ktorou by si správca dane mohol sám podľa miestnych podmienok upraviť spôsoby vyberania dane vo všeobecne záväznom nariadení. To sa môže dosiahnuť vypustením odsekov 2 v § 34a a v § 64a z predloženého návrhu zákona. Tým by sa odstránila povinnosť vyrubovať dane nielen platobným výmerom. Takže opakujem ešte raz procedurálny návrh. Navrhujem na osobitné hlasovanie vyňať zo spoločnej správy body 2, 4 a 7 a o každom hlasovať osobitne. Ďakujem pekne za pozornosť.